Document ID: 32003D0863

Odločba Komisije
z dne 2. decembra 2003
o zdravstvenih spričevalih za uvoz živalskih proizvodov iz Združenih držav Amerike
(notificirano pod dokumentarno številko K(2003) 4444)
(Besedilo velja za EGP)
(2003/863/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 98/258/ES z dne 16. marca 1998 o sklenitvi Sporazuma med Evropsko skupnostjo in Združenimi državami Amerike o sanitarnih ukrepih za varovanje javnega zdravja in zdravja živali v trgovini z živimi živalmi in živalskimi proizvodi [1] ter zlasti člena 3 Sklepa,
ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi, prašičev, ovc in koz ter svežega mesa in mesnih izdelkov iz tretjih držav [2], kakor je bila nazadnje spremenjena z Uredbo (ES) št. 807/2003 [3], in zlasti člena 11(2) in člena 22(2) Direktive ter ustreznih predpisov drugih direktiv o uvedbi sanitarnih pogojev in vzorcev spričeval za uvoz živih živali in živalskih proizvodov iz tretjih držav,
ob upoštevanju naslednjega:
(1) Priloga V k Sporazumu med Evropsko skupnostjo in Združenimi državami Amerike o sanitarnih ukrepih za varovanje javnega zdravja in zdravja živali v trgovini z živimi živalmi in živalskimi proizvodi (v nadaljevanju "Sporazum") med drugim uvaja sanitarne ukrepe za sveže meso, mesne izdelke in nekatere druge živalske proizvode, ki so predmet trgovine z Združenimi državami, za katere je bila ugotovljena enakovrednost.
(2) Direktiva Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva, ki urejajo trgovino in uvoz v Skupnost za proizvode, ki niso predmet navedenih zahtev, določenih v posebnih pravilih Skupnosti iz Priloge A(I) Direktive 89/662/EGS, glede povzročiteljev bolezni pa v Direktivi 90/425/EGS [4], kakor je bila nazadnje spremenjena z Odločbo Komisije 2003/721/ES [5], določa posebne zahteve glede certificiranja za živali in proizvode živalskega izvora, da bi preprečili širjenje bolezni živali in ljudi.
(3) Člen 10 Direktive 92/118/EGS zahteva, da morata biti želatina in kolagen za prehrano ljudi, ki sta namenjena za uvoz v Skupnost, opremljena z zdravstvenim spričevalom, ki ustreza vzorcu v poglavju 4 Priloge II.
(4) S Sklepom Komisije 2003/833/ES [6] o odobritvi, v imenu Evropske skupnosti, sprememb prilog k Sporazumu med Evropsko skupnostjo in Združenimi državami Amerike o sanitarnih ukrepih za varovanje javnega zdravja in zdravja živali v trgovini z živimi živalmi in živalskimi proizvodi so bila odobrena priporočila Skupnega upravnega odbora, ustanovljenega v skladu s Sporazumom, v zvezi z enakovrednostjo standardov Združenih držav za želatino in kolagen in standardov Skupnosti ter bi morala biti uresničena; v skladu s tem bi bilo treba uvesti vzorčna spričevala za uvoz želatine in kolagena iz Združenih držav v Skupnost, ki zagotavljajo ustrezna jamstva.
(5) Primerno je, da Skupnost prizna enakovrednost, ki se tako Združenim državam prizna začasno, dokler Združene države ne potrdijo svoje odobritve sprememb Sporazuma.
(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice dovolijo uvoz želatine in kolagena za prehrano ljudi iz Združenih držav pod pogojem, da sta opremljena z uradnim(-i) zdravstvenim(-i) spričevalom(-i) v skladu z ustreznimi vzorci iz Priloge A in Priloge B.
Člen 2
Ta odločba se uporablja od 15. decembra 2003.
Člen 3
Ta odločba je naslovljena na države članice.
V Bruslju, 2. decembra 2003

Labels: 3
17
18